Metrobeampte by aansluiting doodgeryArgieffoto: memyselfaneye (Pixabay) ŉ Beampte van die Johannesburgse Metropolisie (JMPD) is Vrydagmiddag by ŉ padaansluiting in Johannesburg doodgery terwyl hy verkeer gereguleer het. Michael Sun, burgemeesterskomiteelid vir veiligheid in die Johannesburgse metro, het in ŉ verklaring gesê die beampte was by die aansluiting van Marlboro-rylaan en die M1 ontplooi toe hy deur ŉ voertuig raakgery is. Hy is later op die toneel dood. “Die bestuurder van die voertuig is in hegtenis geneem. Hy sal van moord of strafbare manslag aangekla word,” het Sun gesê. Hy het gesê die metrobeampte wat gesterf het, het in Tembisa gewoon, maar is oorspronklik van Limpopo afkomstig. Hy word deur sy vrou en twee kinders oorleef. “Dit is tragies dat hierdie voorval gebeur net ŉ week nadat ek ŉ beroep op motoriste gedoen het om hul spoed te verminder wanneer hulle puntsmanne aan diens nader. Ek doen weereens ŉ beroep op inwoners om die verkeersreëls te gehoorsaam en nie net hul eie veiligheid nie, maar ook ander s’n, in ag te neem wanneer hulle bestuur,” het Sun gesê. Hy het sy medelye aan die beampte se familie en vriende betuig.